**Éves Összefoglaló jelentés**

**az Alsó-Tisza-menti Önkormányzati Társulás 2021. évi belső ellenőrzéséről**

A függetlenített belső ellenőrzés feladata, hogy tevékenységével segítse a szervezetet a vezetői döntések megalapozásában, a belső tartalékok feltárásában, az eszközök hatékony felhasználásában, a hiányosságok és szabálytalanságok megelőzésében, a káros következmények elhárításában, csökkentésében, a vagyoni pénzügyi helyzet megfelelő számbavételében és megállapításában.

**Az Alsó-Tisza-menti Önkormányzati Társulás** belső ellenőrzését a Társulás által megbízott belső ellenőr végezte, a társulási-tanács által elfogadott, valamint a képviselő-testületek által elfogadott belső ellenőrzési terv alapján

**Ellenőrzések tárgyköre**

***A független belső ellenőrzés feladatai kiterjedtek:***

* **Csanytelek** Község Önkormányzatnál az iratkezelés, a 2020. évi költségvetési beszámoló és a pénzkezelés ellenőrzésére,
* **Felgyő** Község Önkormányzatnál az iratkezelés és a pénzkezelés ellenőrzésére,
* **Tömörkény** Község Önkormányzatnál az iratkezelés és a pénzkezelés ellenőrzésére,
* az **Alsó-Tisza-menti Önkormányzati Társulásnál** aRemény Szociális Alapszolgáltató Központ gazdálkodásának ellenőrzése.

**Az önkormányzatoknál végzett ellenőrzések tárgyköre és célja**:

Az **Alsó-Tisza-menti Önkormányzati Társulásnál végzett ellenőrzés célja:** annak megállapítása, hogy az iratkezelés során a jogszabályban, illetve a szabályzatban foglaltakat betartották-e. a költségvetési beszámoló részét képező könyvviteli mérlegek a számviteli és az államháztartási törvény, valamint a vonatkozó kormányrendeletek előírásai szerint készültek-e. A pénzkezelés során a jogszabályban, illetve a szabályzatban foglaltakat betartották-e. A Remény Szociális Szolgáltató Központ költségvetés tervezése megalapozottan történt-e, megteremtette-e a feladatellátás feltételeit, az előirányzatok módosítása a jogszabályban és a szabályzatokban foglaltaknak megfelelően történt-e. A kiadások, bevételek időarányosan hogyan teljesültek, a tervezett és a tényleges bevétel-kiadás eltéréseit milyen okokra lehet visszavezetni.

A 370/2011. (XII.31.) Korm. rendelet 49. § (1) bekezdésében foglaltaknak megfelelően elkészült éves összefoglaló jelentéseket a belső ellenőrzési vezető a 49. § (3) bekezdésében foglaltaknak megfelelően a jegyzők részére megküldte.

**Az ellenőrzések jogszabályi alapjai**: az ellenőrzések az államháztartásról szóló 2011. évi CXCV. törvény, az államháztartásról szóló törvény végrehajtásáról szóló 368/2011. (XII. 31.) Korm. rendelet, az államháztartás számviteléről szóló 4/2013. (I. 11.) Korm. rendelet, a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet, Magyarország helyi önkormányzatairól szóló 2011. évi CLXXXIX. törvény, a számvitelről szóló 2000. évi C. törvény, az információs önrendelkezési jogról és az információszabadságról szóló 2011. évi CXII. törvény, a központi jegyzék adattartalmára, az adatintegrációra vonatkozó részletes szabályokról szóló 305/2005. (XII. 25.) Korm. rendelet, a közokiratokról, a közlevéltárakról és a magánlevéltári anyag védelméről szóló 1995. évi LXVI. törvény, a közfeladatot ellátó szervek iratkezelésének általános követelményeiről szóló 335/2005 (XII.29) Korm. rendelet, valamint az önkormányzati hivatalok egységes irattári tervének kiadásáról szóló 78/2012. (XII. 28.) BM. rendelet előírásai szerint történtek.

**A belső kontrollrendszer működésének értékelése** ellenőrzési tapasztalatok alapján: az Alsó-Tisza-menti Önkormányzati Társulás működésével kapcsolatos feladatokat a Csanyteleki Polgármesteri Hivatal végezte.

A Hivatal vezetője kialakította **kontrollkörnyezetét,**  de a hivatal minimális létszáma miatt a felelősségi és hatásköri viszonyok feladatok nem tudnak elkülönülni egymástól. Elkészítette és aktualizálta a költségvetési szerv szabályzatait, **ellenőrzési nyomvonal**át, amely a költségvetési szerv működési folyamatainak táblázatba foglalt leírása, amely tartalmazza különösen a felelősségi és információs szinteket és kapcsolatokat, irányítási és ellenőrzési folyamatokat, lehetővé téve azok nyomon követését és utólagos ellenőrzését. Szabályozta a szabálytalanságok kezelésének eljárásrendjét, amely - a fejezetet irányító szervek kivételével - a költségvetési szerv szervezeti és működési szabályzatának mellékletét képezi. A kockázati tényezők figyelembevételével **kockázatelemzést** végzett, melynek során felmérte és megállapította a költségvetési szerv tevékenységében, gazdálkodásában rejlő kockázatokat.

A szervezeten belül **kontrolltevékenységeket** alakított ki, melyek biztosítják a kockázatok kezelését, hozzájárulnak a szervezet céljainak eléréséhez. Belső szabályzataiban szabályozta az engedélyezési és jóváhagyási eljárásokat, az információkhoz való hozzáférést, a fizikai kontrollokat (hozzáférés az eszközökhöz) valamint a beszámolási eljárásokat.

A kialakított **információs és kommunikációs** rendszerek biztosították, hogy a megfelelő információk a megfelelő időben eljussanak az illetékes szervezethez, szervezeti egységhez, illetve személyhez. Olyan **monitoring rendszert** működtetett, melyben a kis létszám ellenére igyekeztek lehetővé tenni a szervezet tevékenységének, a célok megvalósításának nyomon követését. A költségvetési szerv vezetője nyilatkozatot írt alá melyben részletezte, hogy előírásoknak megfelelően az általa vezetett költségvetési szervnél gondoskodott a **belső kontroll rendszerek** szabályszerű, gazdaságos, hatékony és eredményes működéséről.

**Ellenőrzés módszere:** belső szabályzatok, gazdálkodással kapcsolatos információk, do-kumentációk gyűjtése, feldolgozása, értékelése. A meglévő szabályzatok, gazdasági programok, továbbá kockázatelemzés alapján a bizonylatok, dokumentációk helyszínen történő tartalmi ellenőrzése.

Az éves ellenőrzési tervben foglaltak teljesítésre kerültek.

Az ellenőrzési tevékenységet akadályozó tényező nem volt.

Az ellenőrzés során büntető-, szabálysértési, kártérítési, illetve fegyelmi eljárás megindítására okot adó cselekmény, mulasztás vagy hiányosság nem merült fel.

A Társulás gazdálkodási feladatait végző hivatal vezetői és illetékes munkatársai az ellenőrzést végző szakember számára minden szükséges információt átadtak, a helyszíni egyeztetés során a megfelelő kiegészítéseket és a kért szóbeli tájékoztatást biztosították.

Az Alsó-Tisza-menti Önkormányzati Társulás **2021. évi ellenőrzési összefoglalója**:

**A Remény Szociális Szolgáltató Központ gazdálkodásának ellenőrzése**

**Ellenőrzés típusa:** pénzügyi ellenőrzés

**Ellenőrzött időszak**: 2019 - 2021. év

**Ellenőrzött költségvetési szerv**: Alsó-Tisza-menti Önkormányzati Társulás, Remény Szociális Szolgáltató Központ, Csanyteleki Polgármesteri Hivatal.

A Remény Szociális Alapszolgáltató Központ a szociális igazgatásról és szociális ellátásokról szóló 1993. III. törvényben foglaltak alapján az alábbi alapfeladatként látja el szociális étkeztetést, az időskorúak nappali ellátását, házi segítségnyújtást és a családsegítést.

Ellátja továbbá a gyermekek védelméről és a gyámügyi igazgatásról szóló 1997. évi XXXI. törvény 15.§ alapján a gyermekjóléti szolgáltatás feladatokat.

A Csongrád – Megyei Kormányhivatal CS/C01/00439-2/2018. számú tanúsítványában bejegyzett szolgáltatások: szociális étkeztetés, házigondozás, időskorúak nappali ellátása, gyermekjóléti szolgáltatás, családsegítés. A Csongrád – Megyei Kormányhivatal CS/C01/376-7/2016. számú tanúsítványában bejegyzett szolgáltatás az idősek otthona.

Az SZMSZ-ben meghatározott létszámok megegyeztek a működési engedélyben szereplő létszámokkal.

2015. július 01. napjától az intézményi térítési díjakat az Alsó- Tisza-menti Önkormányzati Társulást alkotó települések (Felgyő, Tömörkény községek, Csongrád város) hozzájárulásával Csanytelek Község Önkormányzata Képviselő-testülete a személyes gondoskodást nyújtó szociális ellátásokról, azok igénybevételéről és a fizetendő térítési díjakról” szóló 8/2015. (V. 29.) önkormányzati rendelete határozta meg.

Az Intézmény az ellenőrzés időpontjában rendelkezett érvényes Szervezeti és Működési Szabályzattal. Az I/2000. (I.7.) SzCsM. rendelet 6. § (1) bekezdésében alapján az intézményben dolgozó, az ellátásban részesülő személyekkel közvetlenül foglalkozó, személyes gondoskodást végző személyek 100 %-a szakképzett volt. Az Intézmény vezetője elkészítette a szociális továbbképzési tervet, a 9/2000. (VIII.4.) SzCsM rendelet 2 §-a figyelembe vételével. Az intézmény dolgozóit a jogszabályok előírásai alapján megállapított munkakörökre, a fenntartó által engedélyezett létszámban az intézményvezető alkalmazza. Az intézmény dolgozói munkájukat munkaköri leírásaik alapján végzik.

2019. évi LXXI. törvény - Magyarország 2020. évi központi költségvetéséről –2. melléklete III. pontjában, valamint a 2020. évi XC. törvény - Magyarország 2021. évi központi költségvetéséről - 2. melléklete III. pontjában határozza meg, a települési önkormányzatok szociális feladatainak támogatását, ezen belül az 1. pontban a szociális ágazati összevont pótlék és egészségügyi kiegészítő pótlék igénylésének szabályait.

Az Igénybevevői Nyilvántartás (KENYSZI) a szociális igazgatásról és szociális ellátásokról szóló 1993. évi III. törvény 20/C. §-a szerinti, a személyes gondoskodást nyújtó szociális ellátások, szolgáltatások finanszírozásának ellenőrzése céljából, valamint a gyermekek védelméről és a gyámügyi igazgatásról szóló 1997. évi XXXI. törvény 139. § (2) bekezdése szerinti, a személyes gondoskodást nyújtó gyermekjóléti alapellátások és gyermekvédelmi szakellátások finanszírozásának ellenőrzése céljából vezetett nyilvántartás. A KENYSZI-ben naponta rögzített adatok alapján történt az állami finanszírozás kiszámítása.

A központi költségvetés a házigondozás, az időskorúak nappali ellátása, valamint a gyermekjóléti és családsegítés feladatok ellátásához a számított szakmai létszám alapján támogatást biztosít, melynek meghatározása számított alap- és kiegészítő létszám, illetve korrekciós szorzó alapján történik a mindenkori költségvetési törvény alapján. A 305/2020. (VI. 30.) Korm. rendelet - a települési önkormányzatok által biztosított egyes közszolgáltatásokat érintő bérintézkedések kiadásainak támogatásáról - 1. § (1) a) pont alapján a központi költségvetés kiegészítő támogatást biztosít a települési önkormányzatok számára, a minimálbér és a garantált bérminimum 2020. január 1-jétől történő emelésének ellentételezése érdekében.

A szociális étkeztetés feladat ellátásához az ellátottak száma alapján meghatározott összeget határoz meg a központi költségvetés. A nyújtott támogatás összegét a zárszámadásban szereplő adatok alapján következő év elején korrigálja az Államkincstár. Az Alsó- Tisza-menti Önkormányzati Társulás Társulási Tanácsának határozatával elfogadott finanszírozási ütemterv alapján történt a feladatellátás finanszírozása.

A jelentésben szereplő adatok alapján megállapítható, hogy a Remény Szociális Alapszolgáltató Központ ellátotti létszáma 2020. évről 2021. évre minimálisan változott, ezáltal a központi költségvetésből kapott összeg, valamint a saját bevétel is minimálisan változott. A foglalkoztatottak létszáma megfelelt a jogszabályokban meghatározottaknak, azokat az Intézmény nem lépte túl. A jogszabály alapján foglalkoztatott létszámot kettő közfoglalkoztatott dolgozó egészítette ki.

A szociális feladatellátással kapcsolatos személyi juttatásokra és járulékokra 2021. évre eredeti előirányzatban is többet terveztek figyelembe véve az alapilletmény jogszabály szerinti változásait, valamint az egyéb kifizetéseket. A dologi kiadások tervezésekor figyelembe vették az infláció várható hatásait, így 3 694 000 Ft-al többet terveztek, melynek teljesülése 2021. I. félévében 41 %-os volt, a tervezett 2 037 402 Ft. karbantartási kiadásból még nem használtak fel összeget, valamint a megtakarítások miatt az egyéb szolgáltatások és egyéb dologi kiadások teljesítése 36 %-os volt. Az ellenőrzött 2021.06.31. időpontban a tervezett 4 000 000 Ft. felújítási összegből még nem teljesítettek kifizetést. Az adatokból megállapítható, hogy a Remény Szociális Alapszolgáltató Központ költségvetése az előző évi teljesítés adataira épült, figyelembe véve a várható kiadások növekedését.

Csanytelek, 2022. február 11.

Gajdán Lejla

Belső ellenőrzési vezető